Na temelju članka 55. Statuta Grada Makarske (Glasnik Grada Makarske 3/21), članka 7. Uredbe o postupku davanja koncesijskog odobrenja na pomorskom dobru (''Narodne novine'' broj 36/04, 63/08,133/13, 63/14), te Plana upravljanja pomorskim dobrom na području Grada Makarske za 2021. godinu (Glasnik Grada Makarske broj 10/21), Gradonačelnik Grada Makarske dana 21. svibnja 2021. godine, objavljuje

**JAVNI POZIV**

**za podnošenje zahtjeva za davanje koncesijskih odobrenja**

**na pomorskom dobru na području Grada Makarske za 2021. godinu**

**I.**

Pozivaju se sve zainteresirane pravne i fizičke osobe, registrirane za obavljanje djelatnosti za koju traže odobrenje, na podnošenje zahtjeva za davanje koncesijskog odobrenja za obavljanje djelatnosti na pomorskom dobru na području Grada Makarske za 2021. godinu.

**II.**

Zahtjev za davanje koncesijskih odobrenja podnosi se na propisanom obrascu Zahtjeva Vijeću za dodjelu koncesijskih odobrenja Grada Makarske, putem Odjela za komunalne djelatnosti, na adresu:

**Grad Makarska, Vijeće za dodjelu koncesijskih odobrenja, Obala kralja Tomislava 1, 21300 Makarska (ured br. 7 – Pisarnica),**

a sve sukladno Uredbi o postupku davanja koncesijskog odobrenja na pomorskom dobru i Planu upravljanja pomorskim dobrom na području Grada Makarske za 2021. godinu (Glasnik Grada Makarske broj 10/21) – u daljnjem tekstu Plan.

Tiskani obrazac zahtjeva može se preuzeti u pisarnici Grada Makarske, na adresi: Obala kralja Tomislava 1, 21300 Makarska (ured br. 7) ili na službenim internetskim stranicama Grada Makarske [www.makarska.hr](http://www.makarska.hr).

**III.**

Djelatnosti za koje se izdaju koncesijska odobrenja, sredstva, te visina naknade za odobrenje, određeni su Planom i Jedinstvenim popisom djelatnosti na pomorskom dobru, koji čini sastavni dio Uredbe o postupku davanja koncesijskog odobrenja na pomorskom dobru (''Narodne novine'' broj 36/04, 63/08,133/13, 63/14) - (Prilog 1B-tablica 2.).

**IV.**

Podnositelj zahtjeva dužan je zahtjevu obavezno priložiti:

* dokaz o registraciji djelatnosti za koju traži davanje koncesijskog odobrenja (izvod iz sudskog registra trgovačkog suda, obrtnicu, izvod iz registra udruga ili odobrenje nadležnog tijela za obavljanje djelatnosti).
* dokaz o vlasništvu sredstava s kojima obavlja djelatnost na pomorskom dobru, odnosno dokaz o pravnoj osnovi korištenja sredstva koja nisu u vlasništvu podnositelja zahtjeva.
* dokaz o sposobnosti brodice/broda za plovidbu (samo u slučajevima kada se koncesijsko odobrenje traži za obavljanje brodicom/brodom).
* presliku i skicu područja (mikrolokacije) s površinom na koju se odnosi zahtjev.
* potvrdu Grada Makarske, Upravnog odjela za financije i proračun da nema dospjelih, a nepodmirenih dugovanja (ne stariju od 30 dana od dana objave javnog poziva),
* potvrdu Makarskog komunalca d.o.o. da nema dospjelih, a nepodmirenih dugovanja (ne stariju od 30 dana od dana objave javnog poziva),
* izjava kojom se daje suglasnost komunalnom redaru Grada Makarske za uklanjanje i odvoz na deponij svih predmeta i stvari bez provedenog upravnog postupka, ukoliko se nalaze izvan odobrene lokacije, koje se nalaze na lokaciji nakon isteka ili ukidanja koncesijskog odobrenja te ukoliko se na mikrolokaciji postavljaju predmeti i stvari koje nisu odobrene koncesijskim odobrenjem.
* izjava ovjerena kod javnog bilježnika, u smislu ovršne isprave, kojom podnositelj zahtjeva daje suglasnost da se može provesti prisilna ovrha uklanjanja  naprava i opreme koju koristi za obavljanje djelatnosti,  odnosno vraćanja pomorskog dobra u prvobitno stanje, te prisilna ovrha na svim njegovim računima i njegovoj cjelokupnoj  pokretnoj i nepokretnoj imovini, a radi naplate dospjelih, a neplaćenih naknada za davanje koncesijskog odobrenja ili eventualnih naknada štete, te eventualnih troškova ovrhe.

**V.**

Podnositelju zahtjeva čiji zahtjev Vijeće ocijeni urednim, potpunim i usklađenim s Planom izdat će se koncesijsko odobrenje.

Koncesijsko odobrenje može se dati na vremenski rok od 1 godine. Rok se određuje za kalendarsku (nedjeljivu) godinu.

Ukoliko se za istu mikrolokaciju prijavi više podnositelja sa zahtjevima koji udovoljavaju propisanim uvjetima, Vijeće će putem mrežnih stranica Grada Makarske [www.makarska.hr](http://www.makarska.hr) pozvati takve podnositelje zahtjeva da na javnom nadmetanju, koje će se održati u službenim prostorijama Grada, ponude jedinični iznos na ime naknade za davanje koncesijskog odobrenja, koji mora biti veći od iznosa propisanog ovim Planom, odnosno Uredbom o postupku davanja koncesijskog odobrenja na pomorskom dobru. Na javnom nadmetanju, kroz licitaciju, svaki podnositelj zahtjeva može ponuditi više iznosa naknade za davanje koncesijskog odobrenja. Nakon proteka 2 minute od zadnje ponude, javno nadmetanje se završava. Koncesijsko odobrenje izdaje se onom podnositelju zahtjeva koji je ponudio najveći iznos naknade.

**VI.**

Zahtjevi za davanje koncesijskih odobrenja na pomorskom dobru na području Grada Makarske za 2021. godinu podnose se **u roku od 15 dana** od dana objave ovog Javnog poziva na oglasnoj ploči i mrežnim stranicama Grada Makarske [www.makarska.hr](http://www.makarska.hr) Nakon isteka navedenog roka Vijeće za dodjelu koncesijskih odobrenja pregledat će pristigle zahtjeve, te o istima odlučiti.

KLASA: 342-01/21-01/2

URBROJ: 2147/01-03/3-21-8

Makarska, 21. svibnja 2021. godine

Gradonačelnik

Jure Brkan, dipl.oec.